נעם אליעז

נעם אליעז (נולד ב־18 ביוני 1970) הוא פרופסור מן המניין ומייסד המחלקה למדע והנדסה של חומרים באוניברסיטת תל אביב. החל מפברואר 2019 הוא גם פרופסור מן המניין נלווה (Adjunct Professor) באוניברסיטת Vellore Institute of Technology (VIT)  שבמדינת טאמיל נאדו בדרום הודו. חבר האקדמיה הצעירה הישראלית.

ביוגרפיה

נעם הוא דור שמיני בישראל, מצאצאי הרב גבריאל שטטישקלובר, שנמנה עם תלמידי הגאון מווילנה (הגר"א) האשכנזים הפרושים, אשר עלו לארץ ישראל בשנת תקס"ח 1808. הוא בנם של מאירה שלום אליעז ומרדכי יעקובוביץ' [לשעבר, דובר חברת 'מקורות - חברת המים הלאומית']. נשוי לבילי (בלהה) גדות, בתם של שושנה ויעקב גדות, לשעבר, סמנכ"ל בחברת אלביט מערכות. לבילי ולנעם 3 צאצאים.
נעם גדל ברמת גן. הוא הוקפץ על כיתה א', למד בבית הספר היסודי יהל"ם, ולאחר מכן בבית-הספר התיכון בליך. בשנת 1991 סיים תואר ראשון בהנדסת חומרים בהצטיינות באוניברסיטת בן-גוריון בנגב במסגרת העתודה האקדמית. לאחר מכן הוא שירת במעבדה המטלורגית ביחידת הנדסה ובחינה 230 (יה"ב 230) של חיל-האוויר. שם הוא היה מהמובילים של פרויקט יישום פרוגרפיה לניטור בלאי במסוקים ושל פרויקט חקר כשל מנועי F-16, אשר נבחרו בשנת 2010 כבעלי ההשפעה השנייה והשלישית בחשיבותה, בהתאמה, מבין כל הפרויקטים ההנדסיים שבוצעו בתחום חומרים בחיל-האוויר ב-60 שנות פעילותו.
בשנת 1995 השתחרר נעם מצה"ל לצורך ביצוע דוקטורט במסלול ישיר במחלקה להנדסת חומרים באוניברסיטת בן-גוריון בנגב. בשנת 1998 הוא סיים תואר שני במנהל עסקים בהצטיינות, ובשנת 1999 תואר שלישי בהנדסת חומרים בהצטיינות. עבודת הדוקטורט שלו (בנושא 'אינטראקציית מימן עם חומרים אמורפיים וקווזי-גבישיים') זיכתה אותו במספר פרסים, לרבות מלגת אשכול לתשתיות מדעיות של משרד המדע ופרס הרקטור של אוניברסיטת בן-גוריון.
בין השנים 1999 ו- 2001 ביצע נעם בתר-דוקטורט, כעמית של קרנות פולברייט ורוטשילד היוקרתיות, במחלקה למדע והנדסה של חומרים במכון הטכנולוגי של מסצ'וסטס (MIT) בארצות הברית. הוא מהנדס החומרים הראשון אי-פעם שזכה בו-זמנית במלגות בתר-דוקטורט משתי קרנות אלה.
באוקטובר 2001 הוא הצטרף לסגל האקדמי של אוניברסיטת תל אביב, תחילה בהנדסה מכנית, ומאז אוגוסט 2013 במחלקה למדע והנדסה של חומרים, אותה ייסד.
פרופ' אליעז כיהן כיו"ר וכחבר של ועדות רבות וארגן כנסים רבים, לדוגמה: יו"ר הפורום הישראלי לקורוזיה NACE Israel (2003-5), ראש ועדה TEG 186X של NACE International (2012-4), ראש ועדה מרכזית מס' 300 לתקני כימיה במכון התקנים הישראלי (2008-11), חבר במועצה האקדמית של עזריאלי - מכללה אקדמית להנדסה בירושלים (2010-7), ועוד. בינואר 2017 הוא מונה על ידי שר המדע והטכנולוגיה כחבר מועצת הנגידים של קרן גרמניה-ישראל למחקר ולפיתוח מדעי (GIF). במארס 2017 הוא מונה על ידי נשיאת האקדמיה הלאומית הישראלית למדעים כחבר ועדת המעקב לדו"ח מצב המדע בישראל (2016). במאי 2018 הוא מונה על ידי נשיאת האקדמיה הלאומית הישראלית למדעים כחבר הוועדה האמונה על חיבור הדו"ח התלת-שנתי השלישי למצב המדע בישראל (2019). ביוני 2018 הוא מונה כחבר ועדת תקינה בינלאומית ASTM WK62946 המחברת תקן תכן לייצור מתוסף (Additive Manufacturing) בטכנולוגיית Directed Energy Deposition (DED). בנובמבר 2018 הוא מונה על ידי The Cyprus Agency for Quality Assurance and Accreditation in Higher Education כאחד משלושת חברי ועדת ההערכה הבינלאומית לבחינת והסמכת תוכניות הלימודים לתארים ראשון, שני ושלישי בהנדסת מכונות וייצור באוניברסיטת קפריסין שבניקוסיה.
פרופ' אליעז מזוהה כמי שהוביל ופיתח את תחום החומרים באוניברסיטת תל אביב: (1) הוא הוביל את בניית "תוכנית חומרים וננו-טכנולוגיות" הבין-פקולטית (הנדסה, מדעים מדויקים, מדעי החיים ורפואה) לתארים מתקדמים והגשתה לאישור המועצה להשכלה גבוהה וכיהן (2009-11) כראש התוכנית הראשון; (2) הוא כיהן כיו"ר הכינוס הישראלי ה-14 להנדסת חומרים (IMEC-14) באוניברסיטת תל אביב (דצמבר 2009). זהו הכינוס הגדול ביותר שנערך אי פעם בישראל בתחום הנדסת חומרים, והשתתפו בו משתתפים מ-13 מדינות; (3) הוא הוביל את הקמת המחלקה למדע והנדסה של חומרים בפקולטה להנדסה וכיהן כראש המחלקה המייסד במשך 4 שנים, גייס קבוצה איכותית של מדענים צעירים מצטיינים, וכן פיתח תוכניות לימודים לתואר ראשון כפול במדע והנדסה של חומרים ובכימיה ובמדע והנדסה של חומרים חד-חוגי והוביל את הגשתן לאישור המועצה להשכלה גבוהה (בנובמבר 2018 הוענקה הסמכת הקבע של המל"ג); (4) הוא יזם שיתוף פעולה עם המחלקה למדע והנדסה של חומרים באוניברסיטת נורת'ווסטרן (אוונסטון, אילינוי), מהטובות בעולם. במסגרת שיתוף פעולה זה, נערכו סדנא מדעית משותפת ראשונה באוניברסיטת תל אביב בפברואר 2015, סדנא שנייה באוניברסיטת נורת'ווסטרן בספטמבר 2016 וסדנא שלישית באוניברסיטת נורת'ווסטרן ביולי 2018. כמו כן, הוא יזם ומוביל את הקמת המרכז האוניברסיטאי למחקר ופיתוח של הדפסה בתלת-ממד.